Societatea de Studii Patristice Nord Americane (NAPS) organizează în perioada 23-25 mai a.c. Conferința Anuală de Studii Patristice în Chicago, statul Illinois.
La această conferință de înaltă ținută academică, cu o tematică și prezență variată, o agoră a patristicii mondiale, iau parte patrologi, profesori, specialişti şi cercetători din întreaga lume.
Cu binecuvântarea și sprijinul Înaltpreasfințitului Părinte Calinic, Arhiepiscopul Sucevei și Rădăuților, dar și cu acordul Preafericitului Părinte Daniel, Patriarhul Bisericii Ortodoxe Române, Arhiepiscopia Sucevei și Rădăuților este reprezentată de PC Pr. dr. Constantin Oprea, paroh al Parohiei Straja II și de domnul lect. univ. dr. Alexandru Prelipcean, director al Revistei Candela și cadru didactic titular la Facultatea de Teologie Ortodoxă Dumitru Stăniloae din Iași.
În cadrul sesiunilor de comunicare, desfășurate pe mai multe ateliere de cercetare, părintele Constantin Oprea a susținut în limba engleză prelegerea cu titlul: Conceptul de „părinte” și „paternitate” în publicistica bollandistă. Studiul reliefează modul în care călugării din Societatea Bollandistă au văzut ca prioritate conceptul de părinte și paternitate. Călugării bollandiști au privit Părinții Bisericii primare ca cei care s-au remarcat prin fapte demne de urmat de cei care vor să pășească pe calea desăvârșirii creștine. Viziunea bollandiștilor asupra vieții Părinților Bisericii au conturat o istorie informațională coroborată cu povești și legende mai inspiraționale, ceea ce a stat baza întocmirii martirologiilor. Conceptul de părinte și paternitate în viziunea călugărilor bollandiști a creat magistralele opere bollandiste: Vitae Patrum, Acta Sanctorum și Analecta Bollandiana.
Domnul profesor Alexandru Prelipcean a susţinut în limba engleză prelegerea cu titlul: „Părinte” şi „paternitate” în epistolele dintre Sfinţii Isidor Pelusiotul şi Chiril al Alexandriei. Articolul subliniază faptul că, în timpul vieții sale în deșertul Nitra din Egipt, viitorul arhiepiscop al Alexandriei va fi pregătit ca monah, avându-l ca părinte spiritual pe Isidor Pelusiotul. Rezultatul acestei relații spirituale poate fi văzut mai târziu în realitatea stingerii conflictului dintre Sfântul Chiril și Arhiepiscopul Ioan al Constantinopolului, repus în diptice la insistențele Sfântului Isidor. Deși nu se cunosc multe aspecte, fragmente despre relația ucenic-părinte spiritual pot fi descoperite în corespondența existentă între cei doi Părinți ai Bisericii. De asemenea, prelegerea prezintă conceptele de „paternitate” și „tată” în scrisorile oficiale dintre cei doi protagoniști, precum și implicațiile acestor concepte în propriile vieți.
Participarea reprezentanților Arhiepiscopiei Sucevei și Rădăuților la Conferința Internațională de Studii Patristice din Chicago este de o importanță majoră din mai multe perspective. Această conferință reprezintă un cadru academic prestigios, unde se reunesc teologi, istorici și academicieni de renume din întreaga lume pentru a explora și a discuta teme esențiale ale gândirii patristice și ale tradițiilor creștine timpurii.
Participarea la acest eveniment oferă reprezentanților Arhiepiscopiei Sucevei și Rădăuților o platformă unică pentru a explora și a aprofunda teme spirituale și filosofice într-un context de respect și colaborare. Acest cadru facilitează schimbul de idei și cunoștințe între specialiști de renume, contribuind astfel la îmbogățirea înțelegerii și gândirii ortodoxe. Temele discutate, variind de la teologia Trinității la hermeneutica textelor patristice, oferă noi perspective și interpretări care pot influența pozitiv gândirea și teologia ortodoxă contemporană.
Un alt aspect esențial al participării la această conferință este oportunitatea de a consolida legăturile cu alte confesiuni și tradiții creștine. Într-o lume din ce în ce mai globalizată și interconectată, dialogul interconfesional și colaborarea sunt esențiale pentru promovarea înțelegerii reciproce și a păcii. Participanții pot juca un rol crucial în promovarea dialogului și a colaborării între diferitele tradiții creștine, contribuind la construirea unei comunități globale mai unite și mai armonioase.
În concluzie, participarea reprezentanților Arhiepiscopiei Sucevei și Rădăuților la Conferința Internațională de Studii Patristice din Statele Unite ale Americii este de o importanță majoră, deoarece poate deveni un pilon important în promovarea valorilor și tradițiilor ortodoxe pe „scena” academică internațională.
Pe această cale, dorim să aducem mulțumiri Înaltpreasfințitului Părinte Calinic, Arhiepiscopul Sucevei și Rădăuților, pentru permanenta susținere și sprijinire a acțivităților cultural-academice.
Pr. dr. Constantin OPREA